
DĖL statybos techninių reglamentų pakeitimo projektų derinimo
Išnagrinėjome aplinkos ministro įsakymo „Dėl Lietuvos Respublikos aplinkos ministro 2010 m. rugsėjo 27 d. įsakymo Nr. D1-826 „Dėl statybos techninio reglamento STR 1.07.01:2010 „Statybą leidžiantys dokumentai“ patvirtinimo“ pakeitimo“ ir aplinkos ministro įsakymo „Dėl Lietuvos Respublikos aplinkos ministro 2010 m. rugsėjo 28 d. įsakymo Nr. D1-828 „Dėl statybos techninio reglamento STR 1.11.01:2010 „Statybos užbaigimas“ patvirtinimo“ pakeitimo“ projektus ir teikiame pastabas.

Teikiame aplinkos ministro įsakymo „Dėl Lietuvos Respublikos aplinkos ministro 2010 m. rugsėjo 27 d. įsakymo Nr. D1-826 „Dėl statybos techninio reglamento STR 1.07.01:2010 „Statybą leidžiantys dokumentai“ patvirtinimo“ pakeitimo projektui (toliau – projektas) šias pastabas ir pasiūlymus:

1. Projekto IV skyriuje 10 punkte paskutiniame sakinyje po žodžių „nepritarimo projektui motyvus“ įrašyti „ar motyvuoto sprendimo pritarti / nepritarti projektui kopiją“.

2. Projekto IV skyriuje 17 punkte nurodyti per kiek dienų statytojas ar jo įgaliotas asmuo turi kreiptis į projektą privalantį tikrinti subjektą ir pateikti projektą. Šiame punkte taip pat detalizuoti procedūras, kaip turi elgtis subjektas, jei jam projektas nėra pateikiamas per nustatytą terminą, kokiu būdu, kiek laiko iki nustatyto projekto tikrinimo termino pabaigos prašyti statytojo ar jo įgalioto asmens pateikti kitus reikalingus dokumentus (projekto dalis), per kiek laiko statytojas turi pateikti papildomus dokumentus, kaip pratęsiamas projekto tikrinimo terminas, jei dokumentai nėra pateikiami ar pateikiami pavėluotai.
3. Projekto 3 priede nurodytus pateikiamus dokumentus papildyti 12 punktu: „12. Sanitarinės apsaugos zonos įregistravimo dokumento kopija (kai pagal teisės aktų reikalavimus projektuojant statinį ją privaloma nustatyti). Šis pasiūlymas pateiktas atsižvelgus į Valstybinės visuomenės sveikatos priežiūros tarnybos prie Sveikatos apsaugos ministerijos (toliau – VVSPT) turimą praktiką, kai nagrinėjant asmenų skundus nustatyta, kad kai kuriems objektams pagal teisės aktų reikalavimus turi būti nustatytos sanitarinės apsaugos zonos, tačiau VVSPT institucijos nedalyvauja statinių tikrinimo procese. Tokiu atveju statybą leidžiantį dokumentą išduodanti institucija turėtų įvertinti, ar buvo atlikta minėta procedūra.
4. Projekto 9 priede 1.13 punkte po žodžių „nustatytą tvarką“ įrašyti žodžius „ar atliktos procedūros (pvz., sanitarinės apsaugos zonos nustatymo), nurodytos projekto rengimo dokumentuose“.
5. Projekto 9 priede 1 punktą papildyti 1.14 papunkčiu „1.14. ar projekto sprendiniai neprieštarauja statinio inžinerinių sistemų ir technologinių inžinerinių sistemų reikalavimams“.
6. Projekto 9 priede 6 punktą išdėstyti taip: 
„6. Valstybinei visuomenės sveikatos priežiūros tarnybai prie Sveikatos apsaugos ministerijos pavaldžios teritorinės visuomenės sveikatos priežiūros įstaigos tikrina visų statybos ir rekonstravimo projektų atitiktį visuomenės sveikatos saugos teisės aktų nustatytiems reikalavimams, išskyrus reglamentuojamus darbuotojų saugos ir sveikatos reikalavimus, siekdamos užtikrinti, kad:

6.1. planuojant ūkinę veiklą, galinčią turėti neigiamą poveikį sveikatai, teisės aktų nustatyta tvarka būtų atliktas poveikio visuomenės sveikatai vertinimas;

6.2. planuojant vykdyti ūkinę veiklą, kuri susijusi su žmogaus gyvenamosios aplinkos tarša, būtų nustatytos sanitarinės apsaugos zonos;
6.3. būtų nepažeisti visuomenės sveikatos saugos reikalavimai dėl šių priežasčių: cheminių medžiagų (teršalų), nejonizuojančiosios spinduliuotės, triukšmo, infragarso ir žemo dažnio garsų, žmogaus kūną veikiančių vibracijos lygių, mikroklimato, kitų visuomenės sveikatos saugos reikalavimų.
Tikrinamos projekto dalys, kuriose pateikti sprendiniai yra susiję su visuomenės sveikatos saugos teisės aktų nustatytų reikalavimų įgyvendinimu (bendroji, sklypo sutvarkymo, architektūros, technologijos, susisiekimo, vandentiekio ir nuotekų šalinimo, šildymo, vėdinimo ir oro kondicionavimo, elektrotechnikos, elektroninių ryšių, aplinkos apsaugos ir kt.)“.
Aplinkos ministro įsakymo „Dėl Lietuvos Respublikos aplinkos ministro 2010 m. rugsėjo 28 d. įsakymo Nr. D1-828 „Dėl statybos techninio reglamento STR 1.11.01:2010 „Statybos užbaigimas“ patvirtinimo“ pakeitimo projektui (toliau – Užbaigimo projektas) teikiame šias pastabas ir pasiūlymus:
1. Užbaigimo projekto 1 priedo 8 punktą išdėstyti taip: „8. Valstybinės visuomenės sveikatos priežiūros tarnybos prie Sveikatos apsaugos ministerijos pavaldžios teritorinės visuomenės sveikatos priežiūros įstaigos atstovas tikrina visų statinių atitiktį projekto sprendiniams, įgyvendinantiems visuomenės sveikatos saugos teisės aktų nustatytus reikalavimus, išskyrus reglamentuojamus darbuotojų saugos ir sveikatos reikalavimus, dėl šių priežasčių: cheminių medžiagų (teršalų), nejonizuojančiosios spinduliuotės, triukšmo, infragarso ir žemo dažnio garsų, žmogaus kūną veikiančių vibracijos lygių, mikroklimato, kitų visuomenės sveikatos saugos reikalavimų“.
2. Papildyti Užbaigimo projekto 3 priedo 10 punktą ir jį išdėstyti taip: „10. Statinio projekte numatytų cheminių medžiagų (teršalų), nejonizuojančiosios spinduliuotės, triukšmo, infragarso ir žemo dažnio garsų, žmogaus kūną veikiančių vibracijos lygių, mikroklimato, apšvietos ir kitų veiksnių matavimų, atliktų atestuotų ar akredituotų atitinkamiems laboratoriniams tyrimams subjektų, dokumentai“.
Direktorius                                                                                                  Vytautas Bakasėnas

